Ilmoitus Kiinan kansantasavallasta peräisin olevien polkupyörien tuontiin sovellettavien polkumyyntitoimenpiteiden välivaiheen tarkastelun vireillepanosta

(2000/C 278/06)

Komissio on vastaanottanut useita pyyntöjä Kiinan kansantasavallasta peräisin olevien polkupyörien tuonnissa neuvoston asetuksella (EY) N:o 1524/2000(1) käyttöön otettujen toimenpiteiden osittaisen välivaiheen tarkastelun vireillepanosta.

1. TARKASTELUA KOSKEVAT PYYNNÖT

Asetuksen (EY) N:o 384/96(2), sellaisena kuin se on viimeksi muutettuna asetuksella (EY) N:o 905/98(3), jäljempänä "perusasetus", 11 artiklan 3 kohdan mukaisen pyynnön esittivät seuraavat kiinalaiset yritykset: Giat China Co. Ltd Viva Guangzhou Bicycle Corporation Ltd, Merida Industry Co. Ltd ja Kenton Bicycle Group Ltd jäljempänä "hakijat". Nämä välivaiheen tarkastelua koskevat pyynnöt rajoittuvat polkumyynnin tarkasteluun hakijoiden osalta.

2. TUOTE

Tarkasteltavana ovat moottorittomat polkupyörät (myös kolmipyöräiset tavarankuljetuspolkupyörät), jotka luokitellaan tällä hetkellä CN-koodeihin 8712 00 10, 8712 00 30 ja 8712 00 80. Nämä CN-koodit annetaan ainoastaan ohjeellisina.

3. VOIMASSA OLEVAT TOIMENPITEET

Voimassa olevat toimenpiteet ovat Kiinan kansantasavallasta peräisin olevien polkupyörien tuonnissa asetuksella (ETY) N:o 2474/93(4) käyttöön otetut lopulliset polkumyyntitullit, jotka perusasetuksen 13 artikan mukaisesti laajennettiin asetuksella (EY) N:o 71/97(5) koskemaan myös tiettyjen kyseisestä maasta peräisin olevien polkupyörän osien tuontia. Ne on säilytetty voimassa asetuksella (EY) N:o 1524/2000 toimenpiteiden voimassaolon päättymistä koskevan tarkastelun seurauksena.

4. TARKASTELUN PERUSTEET

Välivaiheen tarkastelua koskevat pyynnöt, jotka vastaanotettiin edellä 3 kohdassa tarkoitetun toimenpiteiden voimassaolon päättymistä koskevan tarkastelun kuluessa, perustuvat asianmukaisesti perusteltuun alustavaan näyttöön siitä, että hakijat toimivat markkinatalousolosuhteissa asianomaisen tuotteen valmistuksen ja myynnin osalta, että olosuhteet ovat muuttuneet merkittävästi aiemmin määritetyn polkumyynnin osalta ja että voimassa olevia toimenpiteitä ei enää tarvita polkumyynnin vastapainoksi.

5. MENETTELY POLKUMYYNNIN MÄÄRITTÄMISEKSI

Kuultuaan neuvoa-antavaa komiteaa komissio on päättänyt, että on olemassa riittävä välivaiheen tarkastelun vireille panemiseksi, mistä syystä se panee perusasetuksen 11 artiklan 3 kohdan nojalla vireille tutkimuksen, joka rajataan polkumyynnin tarkasteluun hakijoiden osalta.

a) Kyselylomakkeet

Saadakseen tutkimuksensa kannalta välttämättöminä pitämiään tietoja komissio lähettää kyselylomakkeen hakijoille ja Kiinan kansantasavallan viranomaisille. Vastaukset on toimitettava komissiolle tämän ilmoituksen 6 kohdan a alakohdassa asetetussa määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa kirjallisesti, toimittamaan kyselyvastausten lisäksi myös muita tietoja ja esittämään asiaa tukeva näyttö. Nämä tiedot ja todisteet on toimitettava komissiolle tämän ilmoituksen 6 kohdan a alakohdassa asetetussa määräajassa.

Komissio voi lisäksi kuulla asianomaisisa osapuolia, jos ne pyytävät sitä kirjallisesti ja osoittavat, että niiden kuulemiseen on olemassa erityisiä syitä. Tämä pyyntö on esitettävä jäljempänä 6 kohdan b alakohdassa asetetussa määräajassa.

c) Markkinatalousmaan valinta

Meksikoa pidetään perusasetuksen 2 artiklan 7 kohdan a alakohdan mukaisesti sopivana markkinatalousmaana siinä tapauksessa, että tarvitaan vertailumaata koskevia tietoja, koska sitä käytettiin vertailumaana viimeisimmässä tämän tuotteen tuontia koskevassa tutkimuksessa. Asianomaisia osapuolia pyydetään esittämään huomionsa tämän valinnan sopivuudesta jäljempänä 6 kohdan c alakohdassa asetetussa erityisessä määräajassa.

d) Markkinatalousasema

Normaaliarvo määritetään perusasetuksen 2 artiklan 7 kohdan b alakohdan mukaisesti niiden hakijoiden osalta, jotka väittävät toimivansa markkinatalousolosuhteissa, eli täyttävänsä perusasetuksen 2 artiklan 7 kohdan c alakohdassa esitetyt vaatimukset, ja esittävät siitä riittävän näytön. Hakijoiden, jotka aikovat esittää tätä koskevan asianmukaisesti perustellun vaatimuksen, on tehtävä se tämän ilmoituksen 6 kohdan d alakohdassa assetetussa erityisessä määräajassa. Komissio lähettää lomakkeet tällaisten vaatimusten esittämistä varten hakijoille ja Kiinan kansantasavallan viranomaisille.

6. MÄÄRÄAJAT

a) Määräaika, jossa osapuolten on ilmoittauduttava ja toimitettava kyselyvastaukset ja muut tiedot

Jollei toisin ole ilmoitettu, asianomaisten osapuolten on ilmoittauduttava, esitettävä näkökantansa ja toimitettava kyselyvastaukset tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jotta nämä huomautukset ja tiedot voitaisiin ottaa huomioon tutkimuksessa.

b) Osapuolten kuuleminen

Asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

c) Erityinen määräaika markkinatalousmaan valitsemiseksi

Jos tutkimuksen osapuolet haluavat 5 kohdan c alakohdan mukaisesti esittää huomautuksia Meksikon sopivuudesta vertailumaaksi, niiden on toimitettava kyseiset huomautukset 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

d) Erityinen määräaika markkinatalousolosuhteiden osoittamiselle

Edellä tämän ilmoituksen 5 kohdan d alakohdassa tarkoitetut asianmukaisesti perustellut markkinatalousasemaa koskevat vaatimukset on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

7. KIRJALLISET HUOMAUTUKSET, KYSELYLOMAKKEIDEN VASTAUKSET JA KIRJEENVAIHTO

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, puhelin- ja faksinumero, sähköpostiosoite ja/tai teleksinumero.

Komission osoite: Euroopan komissio Kauppapolitiikan pääosasto

Linja C

DM 24 - 8/37

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877

8. YHTEISTYÖSTÄ KIELTÄYTYMINEN

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL L 175, 14.7.2000, s. 39.

(2) EYVL L 56, 6.3.1996, s. 1.

(3) EYVL L 128, 30.4.1998, s. 18.

(4) EYVL L 228, 9.9.1993, s. 1.

(5) EYVL L 16, 18.1.1997, s. 55.